**Crivăţ de noapte**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ia-ţi femeie multe lemne-n bătătură

Că ne paşte-o iarnă de sfârşit de veac

Şi toţi toporarii vor ca să mai fure

De pe faţa lumii ultimul copac

Înspre tine-i cale doar de-o depărtare

Ninge cu fantasme din clepsidre reci

Sau poate sunt nişte oarbe felinare

Revărsând lumine stranii pe poteci

Peste nesfârşirea albă dintre ape

Păsări îngheţate se ciocnesc în zbor

Duhuri parcă vor s-aducă mai aproape

Lumea celor singuri, lângă lumea lor

Când se năpusteşte crivăţul din noapte

Şi răsar pe geamuri chiciure de fier

Să-mi citeşti la sobă un final de carte

Despre o iubire ce-a murit de ger

Se rostogoleşte cerul peste munte

Când apar pe culme dalbii armăsari

Cu şei înstelate şi cu corni în frunte

Trăgând peste vremuri ultimul hotar

Bat apocaliptic clopote de piatră

Când ne latră lupii dintre mânăstiri

Şi se stinge focul când băgăm în vatră

Un sfârşit de carte rupt din amintiri